
                  Nr.23/48/2007
A V I Z

asupra propunerii legislative privind aprobarea unor măsuri financiare pentru un operator economic de sub autoritatea Consiliului Local Topliţa


În conformitate cu prevederile art.95 din Regulamentul Camerei Deputaţilor, republicat, Comisia pentru industrii şi servicii a fost sesizată, spre dezbatere şi avizare, cu propunerea legislativă privind aprobarea unor măsuri financiare pentru un operator economic de sub autoritatea Consiliului Local Topliţa, trimisă cu adresa nr.P.l.x 95 din 28 februarie 2007, înregistrată cu nr.23/48 din 1 martie 2007.



Senatul, în calitate de primă Cameră sesizată, a respins iniţiativa legislativă în şedinţa din 22 februarie 2007.



În conformitate cu dispoziţiile art.75 alin.(1) din Constituţia României, republicată, şi ale art.92 alin.(9) din Regulamentul Camerei Deputaţilor, republicat, Camera Deputaţilor este Cameră decizională.



Potrivit prevederilor art.61 din Regulamentul Camerei Deputaţilor, republicat, comisia a dezbătut proiectul de lege menţionat mai sus în şedinţa din 14 martie 2007.



Membrii comisiei au examinat propunerea legislativă supusă aprobării şi punctul de vedere al Guvernului exprimat de către reprezentanţii Ministerului Finanţelor Publice şi Ministerului Administraţiei şi Internelor.


În acest cadru, comisia constată că momentul nu este oportun pentru scutirea la plată a obligaţiilor datorate şi neachitate la bugetul de stat, bugetul asigurărilor sociale de stat, bugetul Fondului naţional unic de asigurări sociale de sănătate şi bugetul asigurărilor pentru şomaj a operatorului economic S.C. EDILTOP URBAN S.A. deoarece este în procedură legislativă O.U.G. nr.128/2006 a cărei anexă conţine societăţi care vor beneficia de ajutor de stat şi poate fi completată inclusiv cu cea menţionată în propunerea legislativă atunci când ordonanţa menţionată va fi înaintată Camerei Deputaţilor.



În urma dezbaterilor, comisia a hotărât, cu unanimitate de voturi, avizarea negativă a propunerii legislative.



În raport de obiectul şi conţinutul său, proiectul de lege face parte din categoria legilor ordinare.

PREŞEDINTE,

Iulian Iancu

Consilier parlamentar,

Silvia Vlăsceanu
